DOHODA  MEDZI VLÁDOU SLOVENSKEJ REPUBLIKY
A VLÁDOU KÓREJSKEJ REPUBLIKY  
O VEDECKO-TECHNICKEJ SPOLUPRÁCI

Vláda Slovenskej republiky  a vláda Kórejskej republiky (ďalej len  „zmluvné strany“),

	oceňujúc dôležitosť vedy a techniky pre rozvoj prosperujúcich národných ekonomík,

	v presvedčení, že medzinárodná spolupráca v oblasti vedy a techniky upevní zväzky priateľstva a porozumenia medzi ich národmi a podporí rozvoj vedy a techniky v prospech oboch štátov,

	a

vedené želaním prehĺbiť a podporovať spoluprácu v oblasti vedy a techniky na základe rovnosti a vzájomného prospechu,
 
dohodli sa takto:

Článok 1

1. Zmluvné strany budú rozvíjať a podporovať spoluprácu v oblasti vedy a techniky v súlade s ustanoveniami tejto dohody, ako i v súlade s  vnútroštátnymi právnymi predpismi  Slovenskej republiky a Kórejskej republiky.

2. Zmluvné strany budú prehlbovať a podporovať spoluprácu a výmenu informácií v oblasti vedy a techniky cestou priamych kontaktov medzi vedeckými inštitúciami zahrnujúcimi vysoké školstvo, vedecko-výskumné pracoviská a vedecké spoločnosti oboch krajín v súlade s vnútroštátnymi právnymi predpismi týchto krajín.

3. Orgánmi zodpovednými za vykonávanie tejto dohody budú Ministerstvo školstva  Slovenskej republiky  a Ministerstvo školstva, vedy a techniky Kórejskej republiky (ďalej len  „výkonné orgány“).

Článok 2

1.	Spolupráca podľa tejto dohody bude zahŕňať:

a)	spoločné vedecko-technické projekty v oblastiach, na ktorých sa zmluvné strany dohodnú; 
b)	výmeny  vedcov, špecialistov a výskumných pracovníkov, vysokoškolských pedagógov a expertov v oblasti vedy a techniky;
c)	výmeny vedeckých a technických  informácií,  dokumentácie ako  aj laboratórnych vzoriek a prístrojov  potrebných pre výskum v kontexte činnosti  spolupráce; 
d)	spoločné vedecké konferencie, sympóziá, semináre, iné stretnutia a výstavy; a
e)	iné formy vedecko-technickej spolupráce, na ktorej sa môžu zmluvné strany vzájomne dohodnúť.

2.	Zmluvné strany budú prehlbovať spoluprácu vo výskume a technickom vývoji medzi podnikateľskými subjektmi oboch krajín.

Článok 3

1. Na vykonávanie  tejto dohody bude zmluvnými stranami zriadená zmiešaná komisia pre vedecko-technickú  spoluprácu (ďalej len „zmiešaná komisia“), ktorá sa skladá 
z predstaviteľov zmluvných strán.

2. Zmiešaná komisia bude rozhodovať o oblastiach spolupráce, bude vytvárať priaznivé podmienky pre implementáciu tejto dohody, zabezpečovať a podporovať implementáciu spoločných projektov a programov a navrhovať a podporovať programy spolupráce.

3. Zmiešaná komisia sa bude stretávať raz za dva roky alebo na žiadosť ktoréhokoľvek výkonného orgánu,  striedavo v  Slovenskej republike a v Kórejskej republike, vo vzájomne dohodnutých termínoch.

4. Zmiešaná komisia si vypracuje pravidlá pre vykonávanie tejto dohody na svojich zasadnutiach.

Článok 4

Zmluvné strany znášajú náklady vzniknuté v súvislosti so spoluprácou podľa tejto dohody podľa zásady rovnosti a vzájomnosti, a v závislosti od dostupnosti pridelených finančných prostriedkov.

Článok 5

1. Práva duševného vlastníctva vzniknuté v rámci činností spolupráce podľa tejto dohody sa riadia implementačnými dojednaniami medzi spolupracujúcimi organizáciami. Ochrana duševného vlastníctva podlieha medzinárodným dohodám o práve duševného vlastníctva, ktorých sú Slovenská republika, ako aj Kórejská republika stranami a platnými právnymi predpismi a nariadeniami oboch krajín.

2. Vedecké a technologické informácie nechránenej povahy, ktoré sú produktom spolupráce podľa tejto dohody, sú v držbe zmluvných strán a/alebo spolupracujúcich organizácií v súlade s platnými právnymi predpismi a nariadeniami oboch krajín. Tieto informácie nemôžu byť poskytnuté tretej strane, ak to vyplýva z vnútroštátnych právnych predpisov zmluvných strán a/alebo spolupracujúcich organizácií, pokiaľ sa zmluvné strany alebo spolupracujúce organizácie písomne nedohodnú inak.

Článok 6

Vedci, technickí experti, vládne agentúry, inštitúcie tretích krajín, či medzinárodné organizácie môžu byť v určitých prípadoch so súhlasom zmluvných strán prizvaní na účasť v projektoch a programoch vykonávaných na základe tejto dohody na ich vlastné náklady, v prípade, že sa výkonné orgány písomne nedohodnú inak.

Článok 7

1.	Táto dohoda môže byť menená a doplňovaná na základe vzájomnej dohody zmluvných strán. Zmeny a doplnenia musia byť vykonané písomnou formou. 

2.	Spory alebo otázky týkajúce sa výkladu alebo vykonávania tejto dohody počas doby jej platnosti budú riešené vzájomnými konzultáciami na úrovni zmiešanej komisie. 

Článok 8

Táto dohoda nebude mať vplyv na práva a povinnosti vyplývajúce pre zmluvné strany z iných medzinárodných zmlúv a dohôd.

Článok 9

1. Táto dohoda nadobudne platnosť 90-tym dňom po výmene nót potvrdzujúcich jej schválenie v súlade s vnútroštátnym právnym poriadkom štátov zmluvných strán.

2. Každá zo zmluvných strán je oprávnená kedykoľvek písomne prostredníctvom diplomatických nót oznámiť svoj zámer vypovedať dohodu. Vypovedanie tejto dohody bude účinné do šiestich mesiacov od dátumu vyššie uvedenej notifikácie.

3. Ukončenie tejto dohody nebude mať vplyv na platnosť, či dokončenie projektov alebo programov vykonávaných podľa tejto dohody, ktoré neboli úplne vykonané v čase ukončenia platnosti tejto dohody.      

NA DÔKAZ TOHO, dolu podpísaní, riadne na to splnomocnení svojimi vládami, podpísali túto dohodu.

Dané v ............................... dňa .......................2009,  v dvoch pôvodných vyhotoveniach, každé z nich v slovenskom, kórejskom a anglickom jazyku, pričom všetky znenia majú rovnakú platnosť. V prípade rozdielností výkladu je rozhodujúce znenie v  anglickom jazyku. 

    Za vládu Slovenskej republiky                                        Za vládu Kórejskej republiky